《送新知永州陈祕丞瞻赴任》
宋代·洪湛

零陵古郡枕湘川，太守南归得意年。
茶味欲过衡岳寺，橘香先上洞庭船。
锦衣照耀维桑地，石燕翻飞欲雨天。
若到浯溪须舣棹，次山遗颂想依然。

作者简介：（963—1003）宋升州上元人，字惟清。五岁能诗，未冠著有《龆年集》。南唐李煜时举进士，有声于时。入宋，登太宗雍熙二年进士第。累迁比部员外郎，知郴、舒二州。真宗咸平二年直史馆，奉命使荆湖按视民事，条奏利病甚众。以才干凡五受命使西北议边要。后坐事削籍流儋州，会赦移惠州，至化州卒。有文集。